Haigestunud jalakas USA-s, 2010. Märka puuvõra kuivanud tipuosa
**Jalakasurm** (inglise keeles *Dutch elm disease*, lühend **DED**) on seenhaigus, mis põhjustab jalakate kuivamist. Haigust tekitab pms keraskottseenelaadsete seltsi kuuluv seen jalaka-siugsuu (*Ceratocystis ulmi*). Jalakasurma iseloomustab võras tipust kuivanud oksad ja koorealuses puidus must katkendlik ring.

Jalakasurma tõrjeks põletatakse tavaliselt haiged oksad ja hukkunud puud kohapeal.

Levik
-----

Selle esimene puhang oli 20. sajandi hakul, teine puhang sama sajandi lõpul. Teist puhangut võis soodustada üleilmne kaubandus ja kliima soojenemine. Haigusetekitajat levitavatele putukatele on Eesti kliima aina sobivam. Haiguse levikut soodustavad ja kiirendavad soojad suved. Haiguse tagajärjel ei saa vesi ega toitained puutüves liikuda ning lehed närbuvad, kolletuvad ja kuivavad. Haigus levib juurekontakti kaudu, samuti levitavad seda putukad, näiteks jalaka-maltsürask ja paaritu puiduüraja. Putukad talvituvad haigete või surevate puude koore all. Kui temperatuur on piisavalt soe, lendavad nad küpsussöömale, olles samas haigust tekitavate eostega kaetud, millega nakatab uue puu seda söömise käigus vigastades. Sellele järgneb seene kiire paljunemine vaatamata sellele, et puu püüab toota kaitseks keemilisi ühendeid. Kõige vastuvõtlikum haigusele on Eestisse sisse toodud ameerika jalakas.

Ravi ja tõrje
-------------

Haigestunud jalaka koor on sõõrina ära kooritud, et aeglustada selle nakatamist enne langetust
### Keemiline

Üks tõhusamaid fungitsiide haiguse tõrjel on Arbotect. Seda süstitakse iga paari aasta järel, sest puud täiesti haigusest vabaks sellega ei ravi. Samuti ei aita see juurenakkuse korral, küll aga on 99,5% tõhus putuknakkuse tõrjumisel.

Tõrjevahend Alamo toimib vaid sellel hooajal, mil seda süstitakse.

Multistriatin on emaste üraskite levitatav feromoon, mida on võimalik sünteetiliselt toota ning sel moel haigust levitavaid isaseid putukaid püüda.

### Bioloogiline

Kuna Hollandis on tänava- ja pargipuudel kemikaalide kasutamine keelatud, loodi Amsterdami ülikoolis 1980-aastatel bioloogiline vaktsiin. Trig on mittemürgine ning sisaldab destilleeritud vees lahustatud seene *Verticillium albo-atrum* eoseid, mida süstitakse kevadel jalakasse, tekitades sel moel immuunreaktsiooni. Katsed USA jalakatega on olnud edukad, vähendades haiguse põhjustatud puude hukku märgataval määral.

Vaata ka
--------

* tamme-äkksurm
* saaresurm

Viited
------

1. 1 2 3  EE 4. köide, 1989.
2. 1 2  "Jalakasurm" (PDF). *Eesti Loodus*. September 2021. Vaadatud 21.07.2023.
3. ↑  "Kadrioru pargis tuleb üle 1000 puu haiguse tõttu maha võtta". *ERR*. 21. juuli 2023. Vaadatud 21. juulil 2023.
4. ↑  Strobel, Gary A.; Lanier, Gerald N. (1981). "Dutch Elm Disease". *Scientific American*. **245** (2): 56–67. ISSN 0036-8733.
5. ↑  ERR, Rait Piir | (31. juuli 2023). "Kadrioru jalakaid laastav puuhaigus vohab üle kogu Eesti". *ERR*. Vaadatud 1. augustil 2023.
6. ↑  MacDonald, William L.; Double, Mark L.; Stauder, Cameron M.; Winfree, Kemp (2017). "The Glenwood Estate: our 32-year experience using Arbotect® 20-S to control Dutch elm disease". *In: Pinchot, Cornelia C.; Knight, Kathleen S.; Haugen, Linda M.; Flower, Charles E.; Slavicek, James M. eds. Proceedings of the American elm restoration workshop 2016; 2016 October 25-27; Lewis Center, OH. Gen. Tech. Rep. NRS-P-174. Newtown Square, PA: U.S. Department of Agriculture, Forest Service, Northern Research Station: 43-48.* (inglise): 43–48.
7. ↑  Stennes, Mark (2000). "Dutch Elm Disease Chemotherapy with Arbotect 20-S® and Alamo®". *The Elms*. Vaadatud 01.08.2023.
8. ↑  Sinha, Subhash C.; Keinan, Ehud (1996). "α-Multistriatin: The First Total Synthesis of a Natural Product via Antibody Catalysis". *Israel Journal of Chemistry* (inglise). **36** (2): 185–193. DOI:10.1002/ijch.199600025.
9. ↑  About Dutch Trig® (veebiarhiivis)
10. ↑  "Dutch Trig - United States - Distributors". Originaali arhiivikoopia seisuga 15. juuni 2013. Vaadatud 5. augustil 2013.

Kirjandus
---------

* EE 4. köide, 1989.